অনেক ক্ষেত্রে স্কুলে ভর্তির পর শিশুদের এ আচরণগুলো আরো প্রকট হতে পারে। তবে সেপারেশন অ্যাংজাইটি দীর্ঘকাল স্থায়ী হলে সেক্ষেত্রে অবশ্যই ভাবনার বিষয়। তখন তা রোগ হিসেবে চিহ্নিত করা হয়, যাকে সেপারেশন অ্যাংজাইটি ডিজঅর্ডার (Separation Anxiety Disorder ) বলা হয়। আবার শিশুদের অনেকসময় অপরিচিত জনের উপস্থিতিতে চিন্তিত বা ভীত হতে দেখা যায় যাকে স্ট্রেঞ্জার অ্যাংজাইটি (Stranger Anxiety) বলে। শিশুর এ আচরণ একেবারেই সহজাত। শিশুর ৯ মাস বয়স থেকে ২-৫ বছর পর্যন্ত এ আচরণ থাকা স্বাভাবিক। পরবর্তীতে এ ধরণের আচরণের স্থিতি সোশাল ফোবিয়ার জন্ম দেয়। যা তার ব্যক্তিত্বের ওপর তদুপরি সামাজিক সম্পর্ক স্থাপনে নেতিবাচক প্রভাব ফেলে । সার্বিক বিবেচনায় শিশুর সঙ্গে বাবা-মা কিংবা তাদের অনুপস্থিতিতে অন্য কারো সঙ্গে সম্পর্ক দু’ধরণের হতে পারে। নিরাপদ এবং অনিরাপদ। নিরাপদ বন্ধন (Secure Attachment) শিশুকে উষ্ণতা, স্বস্তি ও নিরাপত্তা দেয়, শিশুও নিজেকে নিরাপদ ভাবে এবং উ‍ৎসাহী মন নিয়ে স্বাধীনভাবে চারপাশ ঘুরে বেড়ায়, ক্রমান্বয়ে নানান বিষয় শিখতে থাকে। আবার ঠিক তার বিপরীত দিকে আছে অনিরাপদ বন্ধন বা Insecure Attachment। এ ক্ষেত্রে শিশু নিরাপত্তাহীনতায় ভোগে, তার মুক্তভাবে বিচরণ কিংবা শেখার আগ্রহ তেমন থাকেনা। শিশু মনস্তত্ব এ অনিরাপদ বন্ধনের দিকে বেশি মনোযোগ দেয়। কেননা এ ধরণের সম্পর্ক শিশুর স্বাভাবিক বেড়ে ওঠার পথ অনেকাংশে ব্যহত করে । বাবা মায়ের অবজ্ঞা অবহেলা, তাদের মধ্যকার সমস্যার টানাপোড়ন, মায়ের বিষাদ গ্রস্ততা, শিশু নিগ্রহ(মৌখিক/শারীরিক/মানসিক) ইত্যাদি এ ক্ষেত্রে প্রভাব ফেলতে পারে।